20051220
Решение на Съвета
от 20 декември 2005 година
за сключването на споразумение между Европейската общност и Съединените американски щати относно търговията с вина
(2006/232/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаването на Европейската общност, и по-специално член 133, във връзка с член 300, параграф 2, първа алинея, първо изречение от него,
като взе предвид предложението на Комисията,
като има предвид, че:
(1) На 23 октомври 2000 г. Съветът упълномощи Комисията да води преговори за сключването на споразумение относно търговията с вина между Европейската общност и Съединените американски щати.
(2) Преговорите приключиха и на 14 септември 2005 г. двете страни подписаха Споразумение между Европейската общност и Съединените американски щати относно търговията с вина (по-долу наричано "Споразумението"). Споразумението е първи етап на договореност и в рамките на деветдесет дни след датата на неговото влизане в сила страните трябва да започнат преговори с оглед сключването на едно или повече споразумения, които допълнително да улеснят търговията с вина помежду им.
(3) Поради това споразумението следва да бъде одобрено.
(4) За улеснение на прилагането и евентуалното изменение на приложенията към Споразумението Комисията следва да бъде упълномощена да приеме необходимите мерки съобразно процедурата, установена с Регламент (ЕО) № 1493/1999 на Съвета от 17 май 1999 г. относно общата организация на пазара на вино [1],
РЕШИ:
Член 1
Споразумението между Европейската общност и Съединените американски щати относно търговията с вина (по-долу наричано "Споразумението") се одобрява от името на Общността.
Текстът на споразумението е приложен към настоящото решение.
Член 2
Председателят на Съвета се упълномощава да определи лицето/лицата, което/които да подпише/подпишат Споразумението в потвърждение на поетите задължения от Общността.
Член 3
С цел прилагането член 5, параграф 4, член 7, параграф 2, член 8, параграф 2, член 9, параграф 5, член 11, параграфи 5 и 6, член 13, параграф 1 и член 14 от Споразумението Комисията се упълномощява да приеме, съгласно процедурата, установена с член 75, параграф 2 от Регламент (ЕО) № 1493/1999, необходимите мерки за прилагане на Споразумението и да изменя неговите приложения, протокола и допълненията към него.
Член 4
Настоящото решение следва да бъде публикувано в Официален вестник на Европейския съюз.
Съставено в Брюксел на 20 декември 2005 година.